## Pravilnik o načinu i postupku polaganja ispita o stručnoj osposobljenosti za obavljanje djelatnosti javnog cestovnog prijevoza

### NN 18/1999 (19.2.1999.), Pravilnik o načinu i postupku polaganja ispita o stručnoj osposobljenosti za obavljanje djelatnosti javnog cestovnog prijevoza

# **HRVATSKA OBRTNIČKA KOMORA I HRVATSKA GOSPODARSKA KOMORA**

Na temelju odredbe članka 18. stavak 6. Zakona o prijevozu u cestovnom
prometu ("Narodne novine" br. 36/98) Skupština Hrvatske obrtničke komore
na sjednici održanoj 22. prosinca 1998. i Upravni odbor Hrvatske gospodarske
komore na sjednici održanoj 18. 1. 1999. donijeli su

## **PRAVILNIK**

### **O NAČINU I POSTUPKU POLAGANJA ISPITA O STRUČNOJ OSPOSOBLJENOSTI ZA OBAVLJANJE DJELATNOSTI JAVNOG CESTOVNOG PRIJEVOZA**

1. OPĆE ODREDBE

Članak 1.

Ovim Pravilnikom utvrđuje se način i postupak polaganja ispita o stručnoj
osposobljenosti za obavljanje djelatnosti javnog cestovnog prijevoza (dalje
u tekstu: ispit).

2. KOMISIJA

Članak 2.

Ispit se polaže pred Komisijom koju osniva ministar pomorstva, prometa
i veza (dalje u tekstu: ministar), na prijedlog Hrvatske obrtničke komore
i Hrvatske gospodarske komore.

Komisija se sastoji od tri člana: predstavnika Ministarstva pomorstva,
prometa i veza, Hrvatske obrtničke komore i Hrvatske gospodarske komore.
Predsjednika Komisije iz redova članova Komisije određuje ministar.

Broj ispitnih Komisija utvrđuje ministar ovisno o broju prijavljenih
kandidata.

Članak 3.

Komisija se bira s liste ispitivača ispitne komisije. Lista ispitivača
ispitnih komisija sastoji se od 30 predstavnika i to po deset na prijedlog:

- Ministarstva pomorstva, prometa i veza,

- Hrvatske obrtničke komore i

- Hrvatske gospodarske komore,

s mandatom od dvije godine.

Za članove Komisije predlažu se stručnjaci s najmanje visokom stručnom
spremom u dijelu za koji se polaže ispit.

Članak 4.

Tehničke i organizacijske pripreme za polaganje ispita obavlja tajnik
Komisije.

Članak 5.

Troškovi polaganja ispita podmiruju se iz sredstava koja uplaćuju kandidati
na temelju cijene ispita, koju propisuje ministar na prijedlog Hrvatske
obrtničke komore i Hrvatske gospodarske komore.

Članak 6.

Djelatnost članova Komisije počasna je.

Za izdatke i troškove predsjedniku i članovima Komisije pripada naknada
u visini dnevnice utvrđene za djelatnike tijela državne uprave, kao i nadoknada
putnih i drugih troškova za svaki dan održanog ispitnog roka.

Članak 7.

Za člana Komisije iz članka 2. stavak 2. ovog Pravilnika ne može biti
imenovan: poslodavac kod kojeg je kandidat zaposlen i član uže obitelji
kandidata (suprug-a, roditelji, braća, djeca, usvojenici).

Članak 8.

Ispit nije otvoren za javnost.

Članovi Komisije obvezuju se na diskreciju za vrijeme trajanja ispita
kao i po njegovom završetku.

Članak 9.

Komisija obavlja ove zadaće:

- utvrđuje mjesto polaganja ispita,

- utvrđuje ispunjenje uvjeta za pristupanje ispitu,

- utvrđuje pitanja za usmeni dio ispita,

- utvrđuje popis ispitanika za ispit,

- utvrđuje raspored pojedinih dijelova ispita,

- provodi ispite i ocjenjuje ispitanike, te

- utvrđuje opći uspjeh ispita.

Članak 10.

Predsjednik Komisije obavlja sljedeće poslove:

- predsjedava sastancima Komisije,

- potpisuje liste za pristup ispitu,

- daje odobrenja o vremenu i mjestu održavanja ispita,

- odgovoran je za poštivanje zakonskih propisa u toku provođenja ispita,

- organizira poslove i daje zaduženja članovima komisija,

- utvrđuje identitet kandidata koji pristupa ispitu.

3. VRSTE ISPITA

Članak 11.

Ispit se sastoji od pismenog i usmenog dijela, a polaže se za:

1. opći dio

2. posebni dio.

Članak 12.

Ispit se polaže prema programu kojeg donosi ministar na prijedlog Hrvatske
obrtničke komore i Hrvatske gospodarske komore.

Pitanja za pismeni dio ispita sastavlja radna skupina za izradu zadataka.
U radnu skupinu imenuju se predstavnici Ministarstva pomorstva, prometa
i veza, Hrvatske obrtničke komore i Hrvatske gospodarske komore birani
iz redova stručnjaka za određeno područje.

Svako pitanje vrednovano je odgovarajućim brojem bodova.

Članovi radne skupine iz stavka 2. ovog članka za svoj rad imaju pravo
na naknadu prema mjerilima utvrđenim u članku 6. stavak 2. ovog Pravilnika.

4. PRIJAVA ISPITA

Članak 13.

Ispit se prijavljuje pisanim putem i to najkasnije 15 dana prije određenog
roka ispita.

Uz prijavu za ispit prilaže se dokaz o uplati pristojbe za ispit.

Članak 14.

Prijava iz članka 13. podnosi se tajniku Komisije.

Članak 15.

Komisija je dužna uputiti kandidatima pisani poziv za pristupanje ispitu
najkasnije sedam dana prije određenog roka ispita.

5. ROKOVI ZA POLAGANJE ISPITA

Članak 16.

Rokove za polaganje ispita utvrđuje predsjednik Komisije.

U pravilu ispit se polaže u četiri ispitna roka: u proljetnom roku,
u ljetnom roku, u jesenskom roku i u zimskom roku.

Izuzetno od st. 2. ovog članka, ispit se mora održati svaki treći mjesec
kalendarske godine odnosno i češće ovisno o broju prijavljenih kandidata.
Ispit se obavezno mora održati za tri prijavljena kandidata. Na pojedini
ispit može pristupiti najviše 15 kandidata.

Utvrđeni rokovi za polaganje ispita javno se obznanjuju.

6. MJESTO POLAGANJA ISPITA

Članak 17.

Mjesto polaganja ispita određuje predsjednik Komisije vodeći računa
o mjestu prebivališta većine prijavljenih kandidata.

7. POLAGANJE ISPITA

Članak 18.

Ispit se polaže na hrvatskom jeziku.

Članak 19.

Prije polaganja ispita predsjednik Komisije utvrđuje identitet kandidata,
daje obavijest o tijeku ispita, posebno o vremenu za odgovaranje na pitanja,
kao i o vrsti dopuštenih pomagala i uvjetima za pristup usmenom dijelu
ispita.

*7.1. Pismeni dio ispita*

Članak 20.

Pismeni dio ispita polaže se četiri sata, a sastoji se od odgovora na
pismeno postavljena test pitanja odnosno opisnih odgovora odnosno izrade
rješenja postavljenih zadataka.

Pismeni dio ispita obavlja se pod nadzorom najmanje jednog člana Komisije.

*7.2. Usmeni dio ispita*

Članak 21.

Usmeni dio ispita polaže se do jedan sat, a sastoji se od usmenih odgovora
na postavljena pitanja članova Komisije, uz provjeru znanja vezana uz negativna
rješenja u pismenom dijelu, a mogu se provjeravati i druga znanja koja
nisu bila obuhvaćena pismenim dijelom ispita.

Usmeni dio ispita polaže se pred članom Komisije koji je stručnjak za
područje u kojem se ispit polaže.

*7.3. Odustajanje od ispita i narušavanje reda*

Članak 22.

Kandidat koji bez opravdanog razloga ne pristupi ispitu ili u tijeku
ispita odustane od daljnjeg polaganja, ocjenjuje se kao da ispit nije položio.

Ako je kandidat iz opravdanog razloga spriječen pristupiti ispitu, mora
to prijaviti Komisiji i za to priložiti dokaze.

Članak 23.

U slučaju narušavanja reda u toku održavanja ispita, kao i pri pokušaju
ili izvršenju prijevare kandidat će se udaljiti s ispita i ispit se zaključuje
s ocjenom "nije položio".

8. UTVRĐIVANJE USPJEHA NA ISPITU

Članak 24.

Pismeni dio ispita boduje se s 200 bodova, a usmeni sa 100 bodova.

Na usmeni dio ispita može pristupiti kandidat koji na pismenom dijelu
postigne najmanje 101 bod.

Ispit je položen ako kandidat postigne ukupno najmanje 151 bod.

Članak 25.

Nakon polaganja ispita ispitni rezultati ocjenjuju se ocjenom "položio-la"
ili "nije položio-la".

Komisija utvrđuje konačni uspjeh ispita dvotrećinskom većinom glasova
svih članova Komisije.

Članak 26.

Uvjerenje o položenom odnosno obavijest o nepoloženom ispitu dostavlja
se kandidatu pismenim putem najkasnije sedam dana nakon ispita.

Članak 27.

Kandidat koji nije zadovoljan uspjehom na ispitu, ima pravo prigovora.

Prigovor se podnosi pismeno predsjedniku Komisije u roku od 24 sata
po dostavi obavijesti iz članka 26. ovog Pravilnika. O dostavljenom prigovoru
predsjednik Komisije odlučuje u roku od osam dana.

Na neuvažen prigovor kandidat ima pravo žalbe.

Žalba se podnosi Ministarstvu putem Komisije, i to u roku od osam dana
po prijemu odluke iz stavka 3. ovog članka.

Odluku o žalbi donosi drugostupanjska komisija u roku od 30 dana po
primitku žalbe.

Odluka o žalbi je konačna.

Drugostupanjsku Komisiju imenuje ministar. Komisija se sastoji od šest
članova i to po dva predstavnika Ministarstva pomorstva, prometa i veza,
Hrvatske obrtničke komore i Hrvatske gospodarske komore.

9. PONAVLJANJE ISPITA

Članak 28.

Kandidat koji nije položio ispit ima pravo ponavljanja. U pravilu ispit
se ponavlja u cijelosti.

Rok za ponavljanje u redovitom slučaju iznosi tri mjeseca. U slučaju
neuspjeha u svakom daljnjem ponovljenom roku kandidat ima pravo na ponavljanje
i to nakon šest mjeseci.

10. EVIDENCIJA I ZAPISNIK

Članak 29.

O položenom ispitu vodi se evidencija.

Evidencija se sastoji od:

1. prijavnice za ispit,

2. poziva na pristupanje pismenom dijelu ispita,

3. popisa prijavljenih kandidata,

4. zapisnika o ispitu,

5. matične knjige,

6. uvjerenja o svršenom stručnom usavršavanju.

Evidenciju o ispitu vodi tajnik Komisije.

Matična knjiga i uvjerenje o položenom ispitu čuvaju se trajno, a zapisnici
se čuvaju deset godina.

Članak 30.

U zapisnik iz članka 29. stavak 2. točka 4. se unose sljedeći podaci:

1. ime i prezime (djevojačko), datum i mjesto rođenja, te mjesto stalnog
prebivališta kandidata,

2. datum i mjesto u kojem se polaže ispit,

3. ime i prezime ispitivača i drugih prisutnih osoba,

4. način utvrđivanja identiteta kandidata,

5. vrsta ispita, te dijelovi ispita, odnosno nazivi ispitnih pitanja,

6. upozorenja i opomene upućene kandidatu,

7. uspjeh postignut na ispitu, ocjena ispita, u slučaju nepoloženog
ispita - rok za ponavljanje ispita,

8. potpisi ispitivača.

11. UVJERENJE O POLOŽENOM ISPITU

Članak 31.

O svršenom stručnom osposobljavanju Komisija izdaje uvjerenje.

Uvjerenje iz stavka 1. ovog članka sadrži podatke:

1. ime i prezime (djevojačko), datum i mjesto rođenja i adresa kandidata,

2. mjesto i datum ispita,

3. vrsta položenog ispita,

4. ocjena ispita,

5. potpis predsjednika Komisije.

Uvjerenje se ovjerava pečatom Ministarstva, a potpisuje ga predsjednik
Komisije.

12. ZAVRŠNE ODREDBE

Članak 32.

Nadzor nad zakonitošću organiziranja i provođenja ispita, kao i stručni
nadzor provodi Ministarstvo pomorstva, prometa i veza.

Članak 33.

Ovaj Pravilnik stupa na snagu danom objave u "Narodnim novinama".

Broj: I-103/1-1999. Broj: 114-2/2-1998.

Predsjednik Predsjednik
Hrvatske gospodarske komore Hrvatske obrtničke komore
**Nadan Vidošević,** v. r. **Josip Šajnović,** v. r.

Pravilnik, NN 18/1999-391